**POMURSKA RAZISKOVALNA NAGRADA »2019«**

**Obrazložitev magistrske naloge**

Avtorica: **Nina Balažek**

Naslov: Narečna poimenovanja za zdravilne rastline v izbranih prekmurskih govorih

**Nina Balažek,** avtorica magistrskega dela z naslovom *Narečna poimenovanja za zdravilne rastline v izbranih prekmurskih govorih*, je zbrala in z jezikoslovnega in kulturološkega vidika analizirala narečna poimenovanja za 123 avtohtonih zdravilnih rastlin na Dolinskem in Goričkem. Preverjala je, kolikšen delež obravnavanih narečnih poimenovanj je v slovenska narečja prevzet iz stičnih jezikov in kolikšen je podedovan iz slovanske dediščine.

Avtorica je v nalogi zbrala in analizirala 326 narečnih poimenovanj, od tega 235 enobesednih in 91 večbesednih.

V svoji raziskavi je ugotovila:

1.) da je besedotvorno gledano v prekmurskih govorih največ poimenovanj za zdravilne rastline izpeljank, mnoga poimenovanja pa so nastala tudi po pomenskih prenosih z metonimijo ali metaforo;

2.) da so poimenovanja na Goričkem glede na oddaljenost krajev precej enotna, medtem ko se na Dolinskem lahko med sabo razlikujejo že na zelo majhni zemljepisni razdalji;

3.) da je največ enobesednih poimenovanj slovanskega izvora (75 %).

Avtorica je svojo raziskavo zastavila interdisciplinarno, saj vanjo prinaša spoznanja in metode s področja jezikoslovja, botanike in etnologije. Zna kritično razmišljati ter dobro utemeljevati svoje ugotovitve. V njenem pristopu k raziskavi se kažejo zametki prodorne raziskovalke.

Zaradi avtoričine široke razgledanosti, bogate metodologije in pomembnih ugotovitev pri raziskavi predlagam, da se magistrsko delo uvrsti med prejemnike za Pomursko raziskovalno nagrado za leto 2019.

 Dr. Mojca Kumin Horvat Logatec, 18. 5. 2020